b'\n_START_ARTICLE_\nSolg\xc4\x83bir\xc4\x83u\n_START_PARAGRAPH_\nSolg\xc4\x83bir\xc4\x83ul (\xc3\xaen maghiar\xc4\x83 szolgab\xc3\xadr\xc3\xb3, \xc3\xaen german\xc4\x83 stuhlrichter, \xc3\xaen latin\xc4\x83 Iudex nobilium) a fost un func\xc8\x9bionar al Regatului Ungariei care a existat \xc3\xaencep\xc3\xa2nd din secolul al XIII-lea p\xc3\xa2n\xc4\x83 \xc3\xaen\xc2\xa01950. Func\xc8\x9bia sa corespundea cu cea a pretorului sau primpretorului de mai t\xc3\xa2rziu.\n_START_SECTION_\nIstoric\n_START_PARAGRAPH_\nAceast\xc4\x83 func\xc8\x9bie este men\xc8\x9bionat\xc4\x83 pentru prima dat\xc4\x83 \xc3\xaentr-o cart\xc4\x83 din 1232, \xc3\xaen timpul domniei regelui Andrei al II-lea al Ungariei, c\xc3\xa2nd au fost numi\xc8\x9bi patru solg\xc4\x83bir\xc4\x83i pe comitat pe o perioad\xc4\x83 de un an. Ei \xc3\xaendeplineau func\xc8\x9bii judiciare \xc8\x99i administrative \xc3\xaentr-un comitat. La \xc3\xaenceput \xc3\xaemp\xc4\x83r\xc8\x9beau dreptatea numai pentru nobilii din regat, \xc8\x99i apoi mai t\xc3\xa2rziu, de asemenea, pentru cet\xc4\x83\xc8\x9benii de r\xc3\xa2nd \xc8\x99i iobagi._NEWLINE_Solg\xc4\x83bir\xc4\x83ii erau ale\xc8\x99i, de obicei, din r\xc3\xa2ndul nobilimii mijlocii, fiind unii dintre proprietarii de p\xc4\x83m\xc3\xa2nturi cei mai respecta\xc8\x9bi. \xc3\x8en urma extinderii \xc8\x99i regrup\xc4\x83rii anumitor comitate \xc3\xaencep\xc3\xa2nd din secolul al XVI-lea, ei erau numi\xc8\x9bi uneori solg\xc4\x83bir\xc4\x83u-\xc8\x99ef (f\xc5\x91szolgab\xc3\xadr\xc3\xb3) \xc8\x99i erau asista\xc8\x9bi de c\xc4\x83tre un adjunct (alszolgab\xc3\xadr\xc3\xb3) la conducerea unei diviziuni administrative mai mici din cadrul comitatului. \xc3\x8en secolul al XX-lea solg\xc4\x83bir\xc4\x83ul era ales de dieta comitatului. Substitutul s\xc4\x83u era numit direct de f\xc5\x91isp\xc3\xa1n.'